Nuwe stelsel by Steve Biko laat siekes toustaanMense staan al vroegoggend in ‘n ry buite die Steve Biko-hospitaal. Foto: Verskaf ŉ Nuwe stelsel wat onlangs by die Steve Biko-hospitaal in Pretoria geïmplementeer is met die doel om buitepasiënte se wagtyd te verminder, beteken egter dat pasiënte in die vroeë oggendure sonder toegang tot fasiliteite buite die hospitaal moet wag. Eldrick Joubert, ŉ 49-jarige diabeet, besoek die afgelope twee jaar maandeliks dié hospitaal om sy medikasie te kry. Hy het gewoonlik 06:00 by die hospitaal opgedaag en kon onmiddellik die hospitaal binnegaan. Joubert sê daar is genoeg sitplek, toiletgeriewe, toegang tot ŉ koffiewinkel en beskutting in die hospitaal. Die hospitaal se nuwe toegangsbeheerstelsel het dit egter verander. Volgens ŉ brosjure wat by die hospitaal aan pasiënte uitgedeel word, is die doel van die nuwe stelsel om pasiënte se wagtyd te verminder. Pasiënte word van 06:30 af ŉ unieke nommer toegeken, en moet dan wag tot hul nommer geroep word. Die nuwe elektroniese stelsel se doel is glo om pasiënte binne twee ure te help vandat hulle by die hospitaal aangekom het. Volgens Joubert was dit egter nie die geval nie. “My totale wagtyd was gewoonlik vier ure binne die hospitaal. Mense wat vroeër as dit kom wag gewoonlik minder,” het hy Dinsdag aan Maroela Media gesê. “Nou moet almal, al kom hulle hoe vroeg, buite in ŉ ry staan tot die hospitaal se deure om 06:30 oopmaak. Daar word nie spesiale vergunning vir gestremdes en bejaardes gemaak nie, hulle staan saam buite in die lang ry. Bejaarde vroue het voor my gestaan en huil omdat hulle nie so lank kon staan nie.” Volgens Joubert is daar geen sitplek, beskutting of toiletgeriewe vir die mense wat buite in die lang rye moet wag nie. Hy sê die ry het van die hospitaal se parkeerarea, by die hoofhek uit tot op die sypaadjie langs die besige Steve Bikoweg (Voortrekkerweg) af gestaan. Joubert sê dit het hom Maandag sowat ses ure geneem om sy medikasie te kry. “Die nuwe stelsel maak nie die wagtyd minder nie, maar dit kan ŉ mens nog hanteer. Wat my wel die meeste pla is dat daar nie voorsiening gemaak word vir die behoeftes van die mense wat nou vir ure lank buite die hospitaal moet staan totdat die deure om 06:30 oopmaak nie.” Jack Bloom, die koukusleier van die DA in Gauteng se provinsiale wetgewer en voormalige woordvoerder van gesondheid in die provinsie, het by navraag aan Maroela Media gesê dit is onsensitief en onregverdig om van pasiënte te verwag om buite die hospitaal sonder geriewe te wag. “Ek hoop regtig die stelsel is slegs stadig weens groeipyne,” het hy gesê. “Dit is wel goed dat ŉ elektroniese stelsel in werking gestel word. Dit is hoogtyd dat beheer en administrasie by hospitale in ŉ digitale rigting beweeg om toestande te verbeter. So kan daar byvoorbeeld voorsiening gemaak word dat pasiënte se leërs nie wegraak nie, of verhoed word dat hulle die verkeerde medikasie ontvang. As die elektroniese toustaanstelsel reg implementeer word sal dit beter gaan, maar dit moet nie ten koste van pasiënte se reg tot die nodige geriewe wees nie, ” het Bloom bygevoeg. Lees die hospitaal se kommentaar hier.